KOMMISSIONENS FORORDNING (EF) Nr. 705/96 af 18. april 1996 om fravigelse for Det Forenede Kongerige og for kalenderåret 1995 af forordning (EØF) nr. 3886/92, for så vidt angår de frister for underretning om endelig og midlertidig overdragelse af rettigheder, der er fastsat i Rådets forordning (EØF) nr. 805/68 om den fælles markedsordning for oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved Kommissionens forordning (EF) nr. 2417/95 (2), særlig artikel 4e, stk. 5, og artikel 4f, stk. 4, og

ud fra følgende betragtninger:

Iværksættelsen af den ordning med individuelle lofter, der blev indført ved artikel 4d i forordning (EØF) nr. 805/68, og som realiseres i forbindelse med Kommissionens forordning (EØF) nr. 3886/92 (3), senest ændret ved forordning (EF) nr. 2778/95 (4), gav i kalenderåret 1995 anledning til administrative vanskeligheder i Det Forenede Kongerige med den heraf følgende forsinkede tildeling af den nationale reserve for det pågældende år; visse producenter kunne derfor ikke foretage endelig eller midlertidig overdragelse af rettigheder, som fastsat i artikel 4e, stk. 5, i forordning (EØF) nr. 805/68, inden for den i artikel 34, stk. 2, i forordning (EØF) nr. 3886/92 fastsatte frist for 1995; Det Forenede Kongerige bør derfor på visse betingelser, der skal begrænse risikoen for uregelmæssigheder mest muligt, for 1995 kunne fastsætte en anden frist for producenternes underretning om endelig eller midlertidig overdragelse af rettigheder;

af samme grunde bør Det Forenede Kongerige undtagelsesvis for kalenderåret 1995 bemyndiges til at forlænge den i artikel 35 i forordning (EØF) nr. 3886/92 fastsatte frist for underretning om endelig overdragelse af præmierettigheder og midlertidig overdragelse af disse rettigheder;

fastsættelsen af en anden frist for underretning om endelig eller midlertidig overdragelse af rettigheder på ovennævnte betingelser gør det også nødvendigt at fravige bestemmelserne i artikel 32 og 33 i forordning (EØF) nr. 3886/92 for 1995 for Det Forenede Kongerige;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

For kalenderåret 1995 anvendes artikel 32 i forordning (EØF) nr. 3886/92 for Det Forenede Kongeriges vedkommende ikke for de rettigheder, der er opnået ved endelig eller midlertidig overdragelse for det pågældende år, inden der er givet meddelelse om tildeling af rettigheder fra de nationale reserver for det samme år.

Artikel 2

Uanset artikel 34, stk. 2, i forordning (EØF) nr. 3886/92 kan Det Forenede Kongerige for kalenderåret 1995 fastsætte en anden frist for de producenter, der opfylder en af følgende betingelser:

a) med hensyn til producenter, der tilbyder rettigheder: på tidspunktet for overdragelsen råde over en samlet mængde præmierettigheder, der er større end den mængde, som præmien blev anmodet om for 1995. Desuden kan overdragelsen højst vedrøre forskellen mellem den samlede mængde rettigheder og den mængde, der blev anmodet om for 1995

b) med hensyn til producenter, der modtager rettigheder:

- enten ikke have opnået samtlige rettigheder, der blev anmodet om for 1995, fra den nationale reserve

- eller have afgivet rettigheder med virkning fra 1995 i henhold til de bestemmelser i artikel 33 i forordning (EØF) nr. 3886/92 gældende for dette år, der har foranlediget denne afgivelse, og som de har fået meddelelse om tidligst ti arbejdsdage inden udløbet af den første frist, der er fastsat af Det Forenede Kongerige for underretning om endelig eller midlertidig overdragelse for 1995.

Artikel 3

Uanset artikel 35 i forordning (EØF) nr. 3886/92 gives meddelelsen for kalenderåret 1995 fra Det Forenede Kongerige inden en dato, som medlemsstaten fastsætter, såfremt underretning om endelig eller midlertidig overdragelse af retten sker inden udløbet af den anden frist, der er fastsat af medlemsstaten i henhold til artikel 2 i denne forordning.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes for kalenderåret 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. april 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 248 af 14. 10. 1995, s. 39.

(3) EFT nr. L 391 af 31. 12. 1992, s. 20.

(4) EFT nr. L 288 af 1. 12. 1995, s. 47.